  Майя Бывальцева Удмуртиысь Кам шур вамен усьтэм выжлы кулэяськон вань. Со вылтӥ ортчись машинаослэн лыдзы, паромен выжисьёс сярысь, куинь поллы тросгес. Дун басьтыны кутскозы нимысьтыз пунктъёсын, куке объект 2017-тӥ арын пӧсьтолэзьлы быдэсак вуттэмын луоз. 13-тӥ толсуре журналистъёслы со сярысь вераз элькун кивалтэтлэн тӧроезлэн воштӥсезлэсь ужзэ быдэсъясь Рафис Касимов, ивортэ «Удмуртия» агентстволэн корреспондентэз. «Выж вылтӥ ужан мынон-ветлон усьтэмын, калыклы туж кельше, выжон интыын возьмаса ӧвӧл ни сылоно шуыса…, трафик паромын сярысь ог куинь полы будӥз», — вераз со. Кивалтӥсьлэн кылъёсызъя, объектын ужан мынон-ветлонэз усьтон кунын паськыт кутӥське. Выж вылын кышкыттэмлык радъямын. Со сяна, сое тол вакытэ кулэезъя возён пумысен Автодорен огкыл юнматэмын. Рафис Касимов валэктӥз, лэсьтӥськон радлыкъя нырысь ик сое 2017-тӥ арын пӧсьтолэзе йылпумъяны кулэ вал. Но подрядчик, кужымзэ мертаса, ужъёсты радъяз озьы, объектэз 2016-тӥ арын куарусёнэ вуттыны мед луоз шуыса. Но солэсь счётъёссэ лицензизэс ыштэм банкъёсын ворсамен сэрен, коньдонэн шугъяськонъёс кылдӥзы. Лэсьтӥськон ужъёс огдырлы дугдытэмын, но объектын 90 процентэз ужъёс быдэстэмын, 2017-тӥ арын пӧсьтолэзе со вуттэмын луоз. Та дырлы коньдон тырон пунктъёс лэсьтымтэ на. Ужъёсты йылпумъян понна подрядчик банклэсь выль гарантия басьтыны кулэ, угось азьвылэзлэн ужан дырыз 2016-тӥ арын куарусёнэ быриз. Удмуртиысь кивалтэт со сярысь ватсаса тупанкылэз соглаштӥз. Концессионер банк гарантиез матысь нуналъёсы вайыны кулэ. ВТБ банклэн нимамтэ вице-президентэз вылэ чӧлскыса, Рафис Касмимов вераз, яке та толэзь пумын, но одно ик вуоно ар кутсконын, выжез лэсьтонлы коньдон висъян азьланьтӥськоз шуыса. Кылкутытонэз быдэсъятӥсь федерал ёзэслэн кивалтонниез азьын пунэмъёссэ подрядчик ворсаз ни, таяз арняе студентъёслы коньдон тырыны кулэ. Рафис Касимов пусйиз, концессионной тупанкылъя Удмуртиысь коньдэт 270 миллион манет пала висъяны кулэ на. Выжез лэсьтонэ мукет коньдонэз сётыны элькун уг малпа. Тодэ вайытом, Кам, Вагановка но Буй шуръёс вамен выжъёсты лэсьтон кун но ужбергатон чотын валче вылысь мынэ. Выль сюрес Москва но Екатеринбург куспысь висэз 164 иськемлы вакчиятоз. Тегъёс: Авто Удмуртия сюресъёс кивалтэт экономиканоконьдонужпумъёс РафисКасимов  